Knud Erik Hansen (SF), 2000-04-06:
I den udvikling, IT og edb har været igennem, kan man sige, at dette forslag i virkeligheden repræsenterer en tredje epoke.
Det startede med pc'en, som man kunne anvende inden for husets og kontorets fire vægge, så kom den anden epoke med Internettet og kommunikationen med omverdenen, og det er på få år og især i de sidste 5 år eksploderet
, så Internettet i dag er en stor kilde til information.
Det har imidlertid været besværligt og ikke almindeligt, at man kunne identificere sig entydigt som den, man nu er, når man kommunikerer over Nettet, og det har sat klare grænser for, hvad man kunne bruge Nettet til.
Og det har været besværligt og ofte umuligt at lave noget, som kræver forpligtelser, og også at indgå juridiske aftaler.
Så det har også sat grænser for, hvilken adgang man kunne have til alle de oplysninger, der ligger om en selv, især i de offentlige databaser, og for en hel masse kommunikation med det offentlige.
Det kan derfor se ud, som om det, vi er i gang med nu, faktisk er den tredje epoke, hvor man kan bruge elektronisk kommunikation til aftaler og til kommunikation, der forudsætter, at man over Nettet kan give sig entydigt til kende med sin identitet, og det kan blive ganske spændende.
Detfor er vi glade for, at dette forslag nu kommer.
Vi er overbevist om, at det vil sætte meget i gang og også give meget bedre rammer for den e-handel, der er på trapperne. Forslaget rummer også mange nye aspekter, der skal tages højde for, når vi går i gang med det her.
Det at kommunikere og identificere sig over Nettet er jo ny teknik, og derfor rejser
der sig også en række spørgsmål, som vi gerne vil have belyst nærmere i udvalget, bl.a. om persondatasikkerhed
Men der er altså to andre spørgsmål, som jeg gerne vil trække specielt frem her:
Det forudsættes i lovforslaget, at det skal være teknologiuafhængigt, og det er for os at se et udmærket princip, men det er et spørgsmål, om det kan være helt uafhængigt af den teknologiske form, hvis man vil sikre sig en optimal sikkerhed for brugerne.
Det er jo sådan, at når man identificerer sig over Nettet med en elektronisk signatur, så er det alene denne signatur, der beviser, hvem man er.
Det er ikke som en underskrift, man skriver i hånden, for den er jo ikke lige til at efterligne, men hvis en anden får fat i ens elektroniske signatur, ja, så hænger man på den, fordi folk ikke kan se, at det er en anden, der har sendt den. Som det er lagt op nu, forudsætter lovforslaget, at det generelt er i orden, at ens private signatur ligger på ens pc.
Jeg synes, det kan være problematisk, idet det med de fleste systemer, vi kender i dag, er muligt at trænge ind i en pc og hente den signatur, og det kræver så efterfølgende blot, at man bryder adgangskoden.
Derfor er det for os i SF at se meget muligt, at det faktisk er nødvendigt at indføre en slags chipkort, som kun kan sættes i forbindelse med maskinen, når koden skal bruges. Det vil for os at se
give en langt bedre sikkerhed og også en sikkerhed, som gør, at man som bruger ubetinget kan bruge kortet.
Det er givet, at det ikke behøves til mindre forpligtende transaktioner, men til en hel del transaktioner kan det være nødvendigt for, at man kan bruge koden, at man har denne optimale sikkerhed.
Vi vil derfor gerne, at det bliver en betingelse, at man som bruger får mulighed for at få et kort udleveret.
Jeg tror, det er vigtigt, at vi diskuterer dette.
Vi har ikke været vant til at diskutere dette så meget, fordi den kommunikation, vi har foretaget over Nettet, har været uforpligtende, men i det omfang den bliver forpligtende, er det helt afgørende, at sikkerheden er i top. Der er med forslaget lagt op til, at det er private udbydere, der skal stå for nøglecentret.
Vi mener ikke, at det ubetinget er en god løsning, at det alene er dem, der skal gøre det.
Det er vores opfattelse, at disse sager er så alvorlige, når de skal være bindende, at det skal være muligt for en bruger også at vælge et offentligt nøglecenter. Jeg synes også, det er problematisk, at et privat nøglecenter faktisk kun kan garantere identiteten i 6 år.
Det sætter faktisk nogle grænser for, hvad man kan aftale over Nettet.